Anne Baastrup (SF), 2002-11-26:
Der har været en meget ophedet debat omkring dette forslag, og jeg forstår i virkeligheden ikke, hvorfor der har været sådan en meget aggressiv tone.
Jeg tror i og for sig, at alle her i Folketinget meget gerne vil have bekæmpet den organiserede kriminalitet, som bl.a. rockerne står for, og det, det så handler om, er metoderne.
Mange af de formål, som det her beslutningsforslag indeholder, tror jeg i og for sig også, at der er enighed om.
Jeg tror i virkeligheden, at det lidt mere handler om fadderskabet til det, siden der har været sådan en voldsom debat.
Vi har i SF problemer med de forslag, der ligger om en reel omstrukturering.
Når vi har problemer med den sådan ret voldsomme omstrukturering af bekæmpelsen af rockerkriminalitet og anden organiseret kriminalitet, handler det om, at vi også står med en relativt omfattende betænkning om en ny politistruktur, hvor vi muligvis skal i gang med at formindske antallet af politikredse.
Det kommer til at blive en proces, der også er alvorlig for politiet, og derfor tror
vi ikke i SF, at det vil være en god idé ved siden af at lave denne totale omlægning af den måde, man bekæmper organiseret kriminalitet på
Samtidig er vi dog meget positivt indstillet over for enkeltelementer, og vi mener, at det vil kunne lade sig gøre at gennemføre mange af dem, uden at man laver en egentlig omstrukturering.
Det, der er et problem for os, er forslaget om, at man anonymiserer sagsbehandlerne.
Vi mener ikke, at vi i Folketinget som sådan konkret skal gå ind og regulere, hvem der skal skrive under på hvilke breve.
Med den struktur, man har såvel i kommuner som i andre forvaltninger, kan man jo relativt nemt skyde ansvaret for at skrive under over til en chef, uden at det behøver at stå i nogen lov.
Vi anerkender naturligvis, at der er et behov for, at sagsbehandlere kan skjule sig, idet de har angsten.
Men samtidig skal vi også huske på, at den måde, vi bekæmper organiseret kriminalitet og rockerkriminaliteten på, er ved, at folk står skulder ved skulder, og hvis man kommer med et budskab her fra Folketinget om, at det er så farligt at sætte sit navn under et brev, at man rent faktisk vil lægge op til en lovgivning omkring det, så tror jeg, vi sender et forkert signal.
Vi har jo set, at forældre har slået sig sammen og i fællesskab er gået til politiet og har anmeldt dummebøder.
Vi har set landsbyer, der i fællesskab har afvist muligheden for, at nogle, der lignede organiserede kriminelle, kunne købe det lokale forsamlingshus.
Vi har set, at danskerne godt kan, vi har hørt, hvordan fagbevægelsen bl.a. i Esbjerg har tilbudt bistand, hvis man oplever, at man udsættes for chikane eller det, der er værre fra organiserede kriminelle.
Det, jeg tror, vi skal i Folketingets Retsudvalg, er, at vi her i løbet af foråret, måske i det tidlige forår, skal tage initiativ til en bred høring.
Der, hvor jeg virkelig ser faresignalet i tallene fra politiet, er i det stigende antal supportergrupper.
Hvordan kan det være, at unge - vel vidende hvad det er for en slags kriminalitet, man begår i rockerkredse eller inden for andre typer organiseret kriminalitet - alligevel tilslutter sig de supportergrupper, der er?
Hvordan kan vi fra samfundets side forhindre det?
Hvad er det for nogle initiativer, der skal til?
En gruppe, eller et hold, som jeg kunne forestille mig muligvis kunne bidrage med nogle af løsningsmodellerne, er Udrykningsholdet.
Jeg ved også, at man rundtomkring i de kommuner, der har været ramt af specielle grupper, Randers, Horsens, også har et effektivt gadearbejde.
De har også nogle måder, hvorpå man kan undgå, at de unge kommer ind i hang-arounds-grupperne.
Det tror jeg skal være det første mål, vi skal gå efter.
Så skal vi naturligvis gennemse lovgivningen for at se, om det på anden måde er nødvendigt at rette op på enkeltelementer.
Når man nu går ind og ser på ændringer af persondataloven, når man går ind og ser på muligheden for, at oplysningerne kan flyde frit mellem de forskellige myndigheder, således som jeg kan læse, at der ligger implicit i det her forslag, så skal vi også huske på, at vi ikke skal smadre vores samfund for at ramme en ganske bestemt gruppe.
Vi har nogle retssikkerhedsprincipper, som vores samfund hviler på, det ved jeg, at Socialdemokratiet står fast på, og det håber jeg også, at regeringspartierne står fast på.
Og i vores kamp imod den organiserede kriminalitet skal vi huske, at det skal være på retssamfundets præmisser.